b'\n_START_ARTICLE_\nMagdeburgas\n_START_SECTION_\nIstorija\n_START_PARAGRAPH_\nPirmieji gyventojai Magdeburgo vietov\xc4\x97se pasirod\xc4\x97 ma\xc5\xbedaug 15.000\xc2\xa0m. pr. m. e. Ma\xc5\xbedaug 5400\xc2\xa0m. pr. m. e. neolito laikotarpiu \xc5\xa1i teritorija buvo apgyvendinta Dunojaus kult\xc5\xabros gen\xc4\x8di\xc5\xb3. Derlingos \xc5\xbeem\xc4\x97s, \xc5\xa1alia esantys mi\xc5\xa1kai, vandens telkiniai sudar\xc4\x97 pirmiesiems gyventojams geras s\xc4\x85lygas \xc4\xafsikurti._NEWLINE_Magdeburgas pirm\xc4\x85 kart\xc4\x85 pamin\xc4\x97tas 805\xc2\xa0m. Karolio Did\xc5\xbeiojo potvarkiuose kaip Magadoburg. Magdeburgas buvo taip pat kaizerio Oto I viena i\xc5\xa1 rezidencij\xc5\xb3. 919\xc2\xa0m. miesto gynyba buvo sustiprinta, kad b\xc5\xabt\xc5\xb3 galima atsiginti nuo vengr\xc5\xb3 ir slav\xc5\xb3. Magdeburgas tuo metu taip pat buvo svarbus prekybos su slav\xc5\xb3 gentimis centras. 968\xc2\xa0m. Ravenos sinodas \xc4\xafk\xc5\xabr\xc4\x97 Magdeburgo arkivyskupij\xc4\x85. 1035\xc2\xa0m. miestui buvo suteikta teis\xc4\x97 rengti muges ir Magdeburgas tapo svarbiu prekybos miestu. Viduram\xc5\xbeiais mieste i\xc5\xa1sivyst\xc4\x97 vadinamoji Magdeburgo teis\xc4\x97. 1188\xc2\xa0m. arkivyskupas Vichmanas (Wichmann) miestui suteik\xc4\x97 privilegijas \xe2\x88\x92 Magdeburgo miesto teises, kurios v\xc4\x97liau paplito ir Centrin\xc4\x97je bei Ryt\xc5\xb3 Europoje._NEWLINE_XIII a. pabaigoje Magdeburgas tapo Hansos miestu. 1503\xc2\xa0m. arkivyskupas perk\xc4\x97l\xc4\x97 savo rezidencij\xc4\x85 \xc4\xaf Hall\xc4\x99. 1524\xc2\xa0m. liepos 17 d.reformacija \xc4\xafsigal\xc4\x97jo Magdeburge ir reformat\xc5\xb3 apeigos buvo atliekamos visose ba\xc5\xbeny\xc4\x8diose, i\xc5\xa1skyrus katedr\xc4\x85 ir tai dar paa\xc5\xa1trino konflikt\xc4\x85 tarp miesto ir arkivyskupijos._NEWLINE_1550\xc2\xa0m. Georgas von Maklenburgas (Georg von Macklenburg), palaikomas kaizerio Karolio V, u\xc5\xbepuol\xc4\x97 Magdeburg\xc4\x85, kur\xc4\xaf i\xc5\xa1laik\xc4\x97 apsiaustyje iki 1551\xc2\xa0m. lapkri\xc4\x8dio m\xc4\x97nesio. Magdeburgas atsilaik\xc4\x97 ir apsiaustis baig\xc4\x97si taikos sutartimi. Per Trisde\xc5\xa1imties met\xc5\xb3 kar\xc4\x85 Magdeburgas buvo u\xc5\xbeimtas kaizerio kariuomen\xc4\x97s. Karo metu miestas neteko apie 20 000 gyventoj\xc5\xb3 bei buvo sudegintas. Karui pasibaigus Vestfalijos taika, miestas buvo perleistas Brandenburgui\xe2\x88\x92Pr\xc5\xabsijai, kaip pusiau autonomin\xc4\x97 Magdeburgo kunigaik\xc5\xa1tyst\xc4\x97._NEWLINE_1807\xc2\xa0m. miestas tapo Vestfalijos karalyst\xc4\x97s dalimi. Po Napoleono pralaim\xc4\x97to karo 1814\xc2\xa0m. Magdeburgas v\xc4\x97l atiteko Pr\xc5\xabsijai ir nuo 1816\xc2\xa0m. tapo Saksonijos provincijos sostine._NEWLINE_Tre\xc4\x8diojo Reicho laikais Magdeburge buvo vykdoma vokie\xc4\x8di\xc5\xb3 tautos gryninimo politika ir d\xc4\x97l to nukent\xc4\x97jo \xc5\xa1io miesto \xc5\xbeyd\xc5\xb3 bendruomen\xc4\x97, kurios nariai buvo persekiojami ir siun\xc4\x8diami \xc4\xaf koncentracijos stovyklas, kuriose da\xc5\xbenai nei\xc5\xa1gyvendavo. Antrojo pasaulinio karo metu miestas labai stipriai nukent\xc4\x97jo nuo s\xc4\x85junginink\xc5\xb3 bombardavimo. Buvo subombarduoti industriniai rajonai ir 90\xc2\xa0% senamies\xc4\x8dio, taip pat 15 ba\xc5\xbeny\xc4\x8di\xc5\xb3. Magdeburgas \xe2\x88\x92 vienas i\xc5\xa1 labiausiai Antrojo Pasaulinio karo metu nuniokot\xc5\xb3 Vokietijos miest\xc5\xb3. Miestas buvo u\xc5\xbeimtas JAV ir SSRS paj\xc4\x97g\xc5\xb3, paskui amerikie\xc4\x8diai pasitrauk\xc4\x97 ir miest\xc4\x85 perleido sovietams._NEWLINE_VDR laikais d\xc4\x97l pinig\xc5\xb3 stygiaus buvo atstatyti tik vertingiausi senamies\xc4\x8dio pastatai \xe2\x88\x92 Katedra, vienuolynas ir pana\xc5\xa1iai. Po Vokietijos susivienijimo buvo suformuota Saksonijos\xe2\x88\x92Anhalto \xc5\xbeem\xc4\x97, kurios sostine tapo Magdeburgas._NEWLINE_Magdeburgas 1994\xc2\xa0m. v\xc4\x97l tapo katalik\xc5\xb3 vyskupo rezidencija. Nuo 1990\xc2\xa0m. iki 2005\xc2\xa0m. mieste stipriai suma\xc5\xbe\xc4\x97jo gyventoj\xc5\xb3 \xe2\x88\x92 nuo 290 000 iki 230 000. 2005\xc2\xa0m. Magdeburge buvo baigtas statyti pastatas \xe2\x88\x92 \xe2\x80\x9e\xc5\xbdalioji citadel\xc4\x97\xe2\x80\x9c \xe2\x88\x92 vienas i\xc5\xa1 \xc4\xafdomiausi\xc5\xb3 miesto statini\xc5\xb3._NEWLINE_2005 metais Magdeburgas pamin\xc4\x97jo savo 1200 met\xc5\xb3 jubiliej\xc5\xb3.\n_START_SECTION_\nKult\xc5\xabra ir lankytinos vietos\n_START_PARAGRAPH_\n\xc5\xbdymiausi Magdeburgo objektai\xc2\xa0\xe2\x80\x93 architekt\xc5\xabros paminklai, muziejai, ba\xc5\xbeny\xc4\x8dios, paminklai\xc2\xa0\xe2\x80\x93 yra miesto centre, i\xc5\xa1sid\xc4\x97st\xc4\x99 tarp Magdeburgo rotu\xc5\xa1\xc4\x97s, katedros, Ulricho aik\xc5\xa1t\xc4\x97s ir Elb\xc4\x97s up\xc4\x97s. Magdeburge veikia 4 teatrai\xc2\xa0\xe2\x80\x93 Magdeburgo teatras, Magdeburgo l\xc4\x97li\xc5\xb3 teatras, teatras \xe2\x80\x9ePrie angelo\xe2\x80\x9c (Theater an der Angel) bei Improvizacij\xc5\xb3 teatras (Improvisationstheater Hechtsprung). Mieste taip pat yra kabaret\xc5\xb3, da\xc5\xbenai rengian\xc4\x8di\xc5\xb3 satyri\xc5\xa1kas programas politin\xc4\x97mis temomis. Magdeburgas turi apie 30 ba\xc5\xbeny\xc4\x8di\xc5\xb3, i\xc5\xa1 kuri\xc5\xb3 \xc5\xbeymiausios yra Magdeburgo katedra bei Johanio ba\xc5\xbeny\xc4\x8dia (Johanniskirche). Dar viena miesto \xc4\xaf\xc5\xbeymyb\xc4\x97 yra \xe2\x80\x9eM\xc5\xabs\xc5\xb3 mylim\xc5\xb3j\xc5\xb3 moter\xc5\xb3\xe2\x80\x9c vienuolynas (Kloster Unser Lieben Frauen). Miest\xc4\x85 taip pat puo\xc5\xa1ia \xe2\x80\x9eMagdeburgo raitelio\xe2\x80\x9c skulpt\xc5\xabra, rotu\xc5\xa1\xc4\x97, paminklas Martinui Liuteriui bei \xe2\x80\x9e\xc5\xbdalioji citadel\xc4\x97\xe2\x80\x9c\xc2\xa0\xe2\x80\x93 pastatas, i\xc5\xa1siskiriantis augmenijos gausa bei nestandartiniais architekt\xc5\xabriniais sprendimais.\n_START_SECTION_\n\xc5\xaakis\n_START_PARAGRAPH_\nMagdeburgas buvo ir yra svarbus Vokietijos pramon\xc4\x97s centras. XIX a. Magdeburge \xc4\xafsik\xc5\xabr\xc4\x97 tokie pramonininkai, kaip, pvz., R. Wolfas, Frydrichas Grusonas ir kiti. Didel\xc4\x97s bendrov\xc4\x97s \xc4\xaftvirtino miesto, kaip sunki\xc5\xb3j\xc5\xb3 ma\xc5\xa1in\xc5\xb3, statyb\xc5\xb3 centro, pozicijas. Po Vokietijos susivienijimo daugelis dideli\xc5\xb3 \xc4\xafmoni\xc5\xb3 u\xc5\xbesidar\xc4\x97 ir vietoje j\xc5\xb3 atsirado daug ma\xc5\xbe\xc5\xb3 \xc4\xafmoni\xc5\xb3. Paslaug\xc5\xb3 sektorius tampa vis svarbesnis Magdeburgo miestui.'